2015年12月9日
2015年話咁快又就嚟完,每年呢個時候,成班行家話題不外乎估吓年底花紅有幾多,再唔係就講吓邊個跳槽轉公司,啱啱就有一班財演執咗位。不過,今年個市環境係點大家心中有數,年初個個以為大時代來臨,誰知只係曇花一現,緊接7月股災之後,無論港股抑或內地股市,一路未好過,大市有波幅冇升幅,股仔仲衰只係有反彈冇翻身。
咁嘅環境近期班行家出嚟吹水,已經唔係講有冇老闆挖角跳槽,外面有乜好路數,又或者計緊花紅會有幾大嚿。阿Man見親班行家,呢期都揦埋口面,花紅已經隻字不提,怕連雙糧最低消費都冇得收。講到轉工搵好路數,梗係唔使諗,之前阿Man講過,今年行頭要搵份好工難過登天,最慘係唔少做緊research嘅老友,而家有得震,冇得瞓。
市況欠佳成犧牲品
最新鮮滾熱辣就係缸湖傳聞港交所(00388)呢兩日派大信封,將成個資料研究部解散,就連部門主管Matthew Harrison呢個做咗22年嘅老臣子亦冇得留低。查實研究部一向被視為冇盈利能力嘅部門,當市況興旺時,研究部為滿足銷售部門需要,通常做到一頭煙,公司賺大錢又唔會歸功研究部。相反,每當市況低迷,拍晒烏蠅之時,研究部首當其衝,率先被開刀裁員。不過好似港交所將成個研究部解散,去得咁盡咁徹底,又唔係常見,可以想像得到港交所心中有數,明年市況有幾差。
睇番港交所近年僱員流失數字,有按年增加趨勢,2014年港交所僱員1420人,較2013年增11.11%,但去年僱員流失人數195人,按年增27.45%;流失率14%上升2個百分點,而2012年流失率有11%。
「滬港通」今年啟動,對成交未見有太大刺激,難怪對明年「深港通」落實,亦唔會有好大期望,所以要大刀闊斧,cut咗成個研究部。
記得阿Man入行時,已有老行尊警告過,新丁入行做分析員諗過先,除非立志成為fund man,否則做唔成基金經理,一直留喺研究部做分析員,每到市況欠佳時,一定成為犧牲品。再睇番唔少行內頂尖分析員,最終都會走向資產管理條路,成為基金經理人,其中陸東可以話係當中佼佼者。
訂戶登入